Preşedintele turc Recep Tayyip Erdogan a afirmat că alegerile locale din 31 martie vor fi ultimele în care se implică, transmite vineri agenţia oficială de presă Anadolu, preluată de Reuters, informează Agerpres.
Erdogan a condus Turcia timp de peste două decenii şi a câştigat mai mult de zece alegeri după primele, în care a ieşit învingător în 2002. El a fost reales şef al statului în mai 2023, pentru un mandat de cinci ani, în urma unui scrutin controversat, menţionează Reuters.
"Acesta e punctul final pentru mine, conform mandatului acordat de lege sunt ultimele mele alegeri. Rezultatul va fi transferul unei moşteniri către fraţii mei care vor veni după mine", a spus preşedintele, citat de Anadolu.
În ultima perioadă, Erdogan a fost chinuit de probleme de sănătate. În timpul campaniei electorale pentru alegerile prezidențiale, Erdogan a fost nevoit să-și întrerupă campania pentru că ajunsese în spital.